ไทยประสบความสำเร็จนำผู้ประกอบการภาพยนตร์ไทยเข้าร่วมงานตลาดภาพยนตร์นานาชาติ
นายอิทธิพล คุณปลื้ม รัฐมนตรีว่าการกระทรวงวัฒนธรรม เปิดเผยว่า ตามที่กระทรวงวัฒนธรรมร่วมกับหน่วยงานที่เกี่ยวข้องในนาม Content Thailand เข้าร่วมงานตลาดภาพยนตร์นานาชาตินครเซี่ยงไฮ้ สาธารณรัฐประชาชนจีน ทั้งในรูปแบบปกติและออนไลน์ในช่วงเดือนมิถุนายนที่ผ่านมาโดยได้นำผู้ประกอบการ 8 บริษัทเข้าร่วมกิจกรรมและนำภาพยนตร์ไทยไปจัดฉายถือว่าประสบผลสำเร็จเป็นอย่างดีสามารถเปิดการเจรจาธุรกิจ 46 การเจรจาคิดเป็นมูลค่ารวม 59 ล้านบาทสำหรับปีนี้ประเทศไทยได้เข้าร่วมงานตลาดภาพยนตร์นานาชาตินครเซี่ยงไฮ้เป็นปีที่ 4 และนับเป็นการกลับมาเปิดคูหาประเทศไทยในต่างประเทศเป็นครั้งแรกหลังจากเกิดสถานการณ์โควิด-19 เพื่อรองรับบริษัทไทยที่มีสำนักงานสาขา หรือผู้แทนในจีนที่สามารถเข้าร่วมงานพบปะกับผู้ซื้อภาพยนตร์ ละครโทรทัศน์และนักลงทุนจีนที่ต้องการร่วมลงทุนกับบริษัทไทย แสดงถึงศักยภาพของอุตสาหกรรมภาพยนตร์และวีดิทัศน์ไทยในเวทีนานาชาติและสร้างโอกาสทางธุรกิจให้แก่ผู้ประกอบการเป็นการสร้างรายได้จากอุตสาหกรรมภาพยนตร์และวีดิทัศน์ของไทยในต่างประเทศอย่างต่อเนื่อง